El guardó reconeix el treball per l'esclariment de les desaparicions forçades a Algèria i la lluita pel dret a la veritat i la justícia.
En la vigília del Dia Internacional de la Pau, que se celebra el 21 de setembre, la Junta de Govern de l'ICIP ha decidit atorgar el Premi ICIP Constructors de Pau 2019 a l'organització Collectif des Familles de Disparu(e)s en Algérie (CFDA) per la seva determinació i coratge en la denúncia de desaparicions forçades a Algèria, la lluita contra la impunitat i la contribució per assolir una transició pacífica al país.
El CDFA va ser creat a París el maig de 1998 per un grup de mares de persones desaparegudes a Algèria amb l'objectiu de sensibilitzar l'opinió pública nacional i internacional sobre els casos de desaparicions forçades que van tenir lloc durant la guerra civil dels anys 90 al país nord-africà.
El mateix any, l'entitat va organitzar una manifestació davant de l'Observatori Nacional dels Drets Humans a Alger, que des de llavors s'ha convertit en un esdeveniment setmanal.
Des de la seva fundació, el CFDA ha estructurat el moviment de mares de desapareguts i ha promogut la creació de diversos comitès per tot França, entre els quals destaca SOS Disaparu(e)s.
Actualment, el col·lectiu és l'única organització que ofereix assistència i suport als familiars de persones desaparegudes a Algèria, malgrat la manca de reconeixement institucional al país.
L'entitat treballa per assolir una transició pacífica i democràtica a Algèria a partir de l'establiment d'un procés per a la veritat, la justícia i la reparació i del ple respecte pels drets i les llibertats fonamentals.
Entre l'activitat del CFDA i SOS Disaparu(e)s destaca l'elaboració de més de 5.400 dossiers amb informació relativa a persones desaparegudes.
Fruit d'aquest treball, l'entitat ha informat de prop de 5.000 casos al Grup de Treball de les Nacions Unides sobre Desaparicions Forçoses.
El CDFA és membre de la Xarxa Euromediterrània dels Drets humans i de la Federació Euromediterrània contra les Desaparicions Forçades i té estatuts d'observador a la Comissió Africana dels Drets humans i dels Pobles.
L'ICIP convoca anualment, des de l'any 2011, el Premi ICIP Constructors de Pau amb la finalitat de guardonar i reconèixer públicament a persones, entitats o institucions que han treballat i han contribuït de manera destacada i dilatada en el foment i la construcció de la pau.
El Premi ICIP Constructors de Pau consisteix en un reconeixement públic, una escultura creada pel Premi Nobel de la Pau, artista i activista Adolfo Pérez Esquivel, anomenada Porta de Sol, i una dotació econòmica de 6.000 euros.
El lliurament del guardó té lloc anualment en una cerimònia institucional al Parlament de Catalunya.
El Premi ICIP Constructors de Pau ha arribat enguany a la vuitena edició.
La primera edició del premi, corresponent a l'any 2011, va reconèixer la lluita d'objectors i insubmisos, simbolitzats en Pepe Beunza, primer objector de consciència al servei militar obligatori per raons ideològiques de l'Estat espanyol.
El mateix any, l'ICIP va concedir una edició extraordinària del guardó al Parlament de Catalunya en representar la continuïtat i el llegat de les institucions Pau i Treva i el Consolat del Mar.
L'any 2012, el Premi ICIP va ser concedit a cinc Mares de Soacha pel seu treball a favor de la pau i els drets humans a Colòmbia.
L'ICIP va reconèixer el coratge i la perseverança del grup de mares colombianes en la recerca de veritat, justícia i reparació per la mort dels seus fills a mans de forces de seguretat de l'Estat i per altres casos d'execucions extrajudicials coneguts com a falsos positivos.
L'edició de 2013, va premiar l'exgeneral nascut a Belgrad Jovan Divjak, pel seu coratge en la defensa de Sarajevo durant la Guerra dels Balcans i el seu treball en favor de les víctimes del conflicte.
L'any 2014, el Premi ICIP Constructors de Pau va recaure a la Women's International League for Peace and Freedom (Lliga Internacional de Dones per la Pau i la Llibertat, WILPF), per la seva trajectòria centenària en el treball de dones per la pau i el desarmament.
El 2015, el reconeixement va ser pel pare caputxí Joan Botam, impulsor de nombroses iniciatives vinculades a la pau i a l'ecumenisme i un clar defensor de la religió com a font de pau i diàleg.
Un any més tard, el 2016, el Premi ICIP Constructors de Pau va recaure en l'organització no governamental Brigades Internacionals de Pau (PBI) per la seva tasca de protecció dels defensors dels drets humans que treballen en àrees de repressió i conflicte.
En l'edició corresponent al 2017, el guardó va reconèixer l'economista i activista Arcadi Oliveres per la seva incansable dedicació i compromís amb la promoció de la pau, la justícia social, els drets humans i el desarmament, des d'una perspectiva universal.
Finalment, el passat 2018 el Premi ICIP va recaure en l'organització mexicana Cauce Ciudadano per la seva tasca de prevenció de la violència i de construcció d'alternatives pacífiques per a joves en contextos molt marcats per la criminalitat.